CELEX: 32021D2292
Language: bg
Date: 2021-04-30 00:00:00
Title: Решение (ЕС) 2021/2292 на Съвета от 30 април 2021 година за представяне от името на Европейския съюз на предложение за решение на изпълнителния орган относно методиката за актуализации, с цел отразяване на промените в членството в Съюза, с оглед на 41-вата сесия на изпълнителния орган на Конвенцията за трансграничното замърсяване на въздуха на далечни разстояния, и за определяне на позицията, която трябва да се заеме от името на Съюза на тази сесия

22.12.2021   
               
               
                  BG
               
               
                  Официален вестник на Европейския съюз
               
               
                  L 458/512
               
            
         РЕШЕНИЕ (ЕС) 2021/2292 НА СЪВЕТА
         от 30 април 2021 година
         за представяне от името на Европейския съюз на предложение за решение на изпълнителния орган относно методиката за актуализации, с цел отразяване на промените в членството в Съюза, с оглед на 41-вата сесия на изпълнителния орган на Конвенцията за трансграничното замърсяване на въздуха на далечни разстояния, и за определяне на позицията, която трябва да се заеме от името на Съюза на тази сесия
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 192, параграф 1 във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Измененият на 4 май 2012 г. Протокол от 1999 г. за намаляване на подкиселяването, еутрофикацията и тропосферния озон към Конвенцията за трансграничното замърсяване на въздуха на далечни разстояния (наричан по-нататък „измененият Протокол от Гьотеборг“) беше одобрен от Съюза с Решение (ЕС) 2017/1757 на Съвета (1) и влезе в сила на 7 октомври 2019 г.
                  
               
                     (2)
                  
                  
                     На 36-ата сесия на изпълнителния орган на Конвенцията за трансграничното замърсяване на въздуха на далечни разстояния (наричана по-нататък „Конвенцията“) страните по Конвенцията призоваха Съюза и неговите държави членки да предложат методика за корекция на таваните за емисии на Съюза, определени в таблица 1 от приложение II към първоначалния Протокол от Гьотеборг, приет през 1999 г., за да бъдат отчетени промените в членството в Съюза.
                  
               
                     (3)
                  
                  
                     По предложение на Съюза и неговите държави членки на 37-ата сесия на изпълнителния орган на Конвенцията беше прието Решение 2017/3 на изпълнителния орган.
                  
               
                     (4)
                  
                  
                     Методиката за актуализиране на стойностите за Съюза, определени в таблици 2—6 от приложение II към изменения Протокол от Гьотеборг, базирана изключително на математическо изчисление въз основа само на информация, която вече е налична в посочените таблици, с цел да бъдат отчетени промените в членството в Съюза, е необходима, за да може тези промени да бъдат отразени правилно при прегледа на изпълнението от страна на Съюза на задълженията му, произтичащи от изменения протокол от Гьотеборг. Това не влияе на евентуалните корекции на националните тавани за емисии, нито на националните ангажименти за намаляване на емисиите, съдържащи се в таблиците в приложение II към изменения Протокол от Гьотеборг.
                  
               
                     (5)
                  
                  
                     След като методиката за актуализации бъде приета от изпълнителния орган на Конвенцията, Комисията следва да представи на изпълнителния секретар на Икономическата комисия за Европа на Организацията на обединените нации от името на Съюза необходимите актуализации, направени посредством тази методика, за да бъдат отчетени промените в членството в Съюза, настъпили след приемането на изменения Протокол от Гьотеборг. Комисията следва също така да представя всички изисквани актуализации в случай на последващи промени в членството в Съюза.
                  
               
                     (6)
                  
                  
                     Целесъобразно е да бъде определена позицията, която трябва да се заеме от името на Съюза в рамките на изпълнителния орган на Конвенцията, тъй като решението на този орган ще бъде обвързващо за Съюза,
                  
               ПРИЕ НАСТОЯЩОТО РЕШЕНИЕ:
         
            Член 1
            
               1.   По време на 41-вата сесия на изпълнителния орган на Конвенцията целта на Съюза ще бъде да се установи методиката, която да даде възможност за актуализации на базовите стойности на емисиите на Съюза и на ангажиментите на Съюза за намаляване на емисиите, определени в таблици 2—6 от приложение II към изменения Протокол от Гьотеборг, базирана изключително на математическо изчисление въз основа само на информация, която вече е налична в посочените таблици, за да се гарантира, че стойностите за Съюза в посочените таблици могат да се актуализират така, че да отразяват правилно общия сбор от базовите стойности на емисиите и на ангажиментите на неговите държави членки за намаляване на емисиите след настъпване на промени в членството в Съюза.
            
            
               2.   Във връзка с 41-вата сесия на изпълнителния орган на Конвенцията и за да бъде постигната целта, посочена в параграф 1, Съюзът представя предложение за необходимата методика (2).
            
            
               3.   Комисията, от името на Съюза, предава посоченото предложение на секретариата на Конвенцията.
            
         
         
            Член 2
            
               1.   Съюзът може да подкрепя изменения, предложени от други страни по Конвенцията, при условие че те допринасят за постигането на целта на Съюза, посочена в член 1.
            
            
               2.   Ако други страни по Конвенцията предложат като правно основание за решението на изпълнителния орган да се използва член 13, параграф 2 от Протокола от Гьотеборг, Съюзът може да приеме това предложение и да започне преговори в този смисъл.
            
            
               3.   Ако други страни по Конвенцията поискат процедурата за представяне на актуализираните стойности за Съюза да бъде приведена в съответствие с процедурата, предвидена в член 13, параграфи 4 и 5 от Протокола от Гьотеборг, Съюзът може да предложи опростена процедура.
            
         
         
            Член 3
            Представителите на Съюза могат — в зависимост от хода на 41-вата сесия на изпълнителния орган на Конвенцията и като се консултират с държавите членки в рамките на координационни срещи на място — да договарят уточнения на позицията, определена в членове 1 и 2, без да е необходимо допълнително решение на Съвета.
         
         
            Член 4
            След като изпълнителният орган на Конвенцията приеме методиката за актуализации, посочена в член 1, параграф 1, Комисията представя от името на Съюза необходимите актуализации, направени по тази методика.
         
         
            Член 5
            Настоящото решение влиза в сила в деня на приемането му.
         
         
            Съставено в Брюксел на 30 април 2021 година.
            
               
                  За Съвета
               
               
                  Председател
               
               A. P. ZACARIAS
            
         
         
            (1)  Решение (ЕС) 2017/1757 на Съвета от 17 юли 2017 г. за приемане от името на Европейския съюз на изменение на Протокола от 1999 г. към Конвенцията от 1979 г. за трансграничното замърсяване на въздуха на далечни разстояния за намаляване на подкиселяването, еутрофикацията и тропосферния озон (ОВ L 248, 27.9.2017 г., стр. 3).
         
            (2)  Вж. документ ST 7683/21 на http://register.consilium.europa.eu.